കൊട്ടാരക്കരയിലെ വാഹന പാര്ക്കിംഗിന് കെ.ഐ.പി മരങ്ങള് ഭീഷണി കൊല്ലം: കൊട്ടാരക്കര പുലമണ് ജംഗ്ഷനില് പാര്ക്കിംഗ് സ്ഥലത്തെ വാഹനങ്ങള്ക്ക് ഭീഷണിയായി കുന്നിന്മുകളിലെ മരങ്ങള്. ഒരു മാസം മുന്പ് മരം കടപുഴകി വാഹനങ്ങള്ക്ക് മുകളില് വീണിരുന്നു. ഇതിന് ശേഷം കുറ്റിക്കാടുകളും ചെറു മരങ്ങളും വെട്ടിനീക്കിയെങ്കിലും ഇപ്പോഴും അപകട ഭീഷണി നിലനില്ക്കുകയാണ്. പുലമണ് ജംഗ്ഷനില് നിന്ന് തിരുവനന്തപുരം ഭാഗത്തേക്കുള്ള എം.സി റോഡിന്റെ വലതുവശത്തായാണ് വലിയ പൊക്കമുള്ള കുന്ന്. ഇതില് മരങ്ങളും വളര്ന്ന് പന്തലിച്ചുനില്ക്കുകയാണ്. കുന്നിന്റെ താഴെയായിട്ടാണ് വാഹന പാര്ക്കിംഗ്. ഇതാണ് പലപ്പോഴും മണ്ണിടിഞ്ഞുവീണ് അപകടങ്ങള്ക്കിടയാക്കുന്നത്. അടുത്തകാലത്ത് കുറച്ചുഭാഗം കരിങ്കല്ല് അടുക്കി കെട്ടിയതുമാത്രമാണ് മിച്ചം. കെ.ഐ.പി വകയാണ് കുന്നും മരങ്ങളും. വികസനത്തിന് തടസം കൊട്ടാരക്കര പട്ടണം വികസനത്തിനൊരുങ്ങതിനിടയില് തടസമാണ് പട്ടണ നടുവിലെ കുന്നും കാടും. കൊല്ലം തിരുമംഗലം ദേശീയപാതയും എം.സി റോഡും സംഗമിക്കുന്ന പ്രധാന കവലയാണ് കൊട്ടാരക്കര. സ്വകാര്യ കച്ചവട സ്ഥാപനങ്ങള് കഴിഞ്ഞാല് ബാക്കിയുള്ള പ്രദേശം കെ.ഐ.പി വക കുന്നുംപുറങ്ങളാണ്. കല്ലട ഇറിഗേഷന് പദ്ധതി വന്നപ്പോള് ഇവിടുത്തെ ഓഫീസുകളും ക്വാര്ട്ടേഴ്സുകളുമൊക്കെ പ്രാധാന്യമുള്ളതായിരുന്നു. എന്നാല് ഇപ്പോള് മിക്ക കെട്ടിടങ്ങളും അടഞ്ഞുകിടക്കുകയാണ്. സര്ക്കാര് കണക്കില് നാലര ഏക്കര് ഭൂമി കാടുമൂടിക്കിടപ്പുണ്ട്. ഇരുപതേക്കര് ഭൂമി കെ.ഐ.പിയുടെ അധീനതയില് ഉണ്ടെന്നാണ് അനൗദ്യോഗിക കണക്കുകള്. എം.സി റോഡരികിലെ കെ.ഐ.പി വക ഭൂമി പട്ടണ വികസനത്തിനുവേണ്ടി ഏറ്റെടുക്കാന് വര്ഷങ്ങളായി ശ്രമങ്ങള് നടക്കുന്നുണ്ട്. ഇവിടുത്തെ മണ്ണെടുത്ത് മാറ്റിയാല്ത്തന്നെ സ്ഥല പരിമിതിയുടെ പ്രശ്നങ്ങള് മാറും. നഗരസഭയ്ക്ക് ആസ്ഥാനം നിര്മ്മിക്കാന് കെ.ഐ.പി ഭൂമി അനുവദിക്കുമെന്ന പ്രഖ്യാപനത്തിനും വര്ഷങ്ങളുടെ പഴക്കമുണ്ട്. പലവിധ ന്യായങ്ങള് പറഞ്ഞ് ഭൂമി കൈമാറ്റം തട്ടിക്കളിക്കുകയാണ്. പട്ടണത്തിന്റെ വികസന സ്വപ്നങ്ങളാണ് അവിടെ തഴയപ്പെടുന്നത്.